钦定古今图书集成/理学汇编/字学典/第089卷 > 《进书诀疏》王献之
## 钦定古今图书集成/理学汇编/字学典/第089卷 > 《进书诀疏》王献之

臣献之顿首言：“今月十二日辰时，中使宣陛下睿旨，
俯询字学之由，仍赐臣玉玺笺，令臣小楷亲疏以入。
臣仰承帝命，密露天机，昧死有言，狂率待罪。臣年二十四，隐林下，有飞鸟左手持纸，右手持笔，惠臣五百
七十九字。臣未经一周形势，髣髴其书，文章不续，难
以究识。”后载周以兵寇充斥，道路修阻，乞食扬州市
上一老母，姓沈字光姜，惠臣一餐，无以答其意。臣于
匙面上作一“夜”字，令便市偿，近观者三，远观者二，未
经数日，遂获千金。臣念父羲之字法为时第一，尝有
《白云先生书诀》进于先帝御府，蒙眷奖过厚，锡予有
加，而臣书画不逮臣父，益惭愧。所有书诀，谨别录一
本，投进宸扆。伏乞机务燕闲，留神披览，不胜万幸。